Angelina Jolie f’Malta qed tidderieġi film…iżda mhux biss! L-attriċi Amerikana hija r-rappreżentant speċjali tal-Kummissarju Ogħli  tan-Nazzjonijiet Magħquda għar-refugjati b’irwol speċifiku li tiltaqa’ mal-awtoritajiet dinjin u tgħin fil-proċess li jinstabu soluzzjonijiet għall-ħtiġijiet tal-persuni li qed jaħarbu l-kunflitt f’pajjiżhom. Kif juru l-filmati esklussivi ta’ tvm.com.mt, Angelina Jolie l-Ħadd waranofsinhar ħadet pawsa mix-xogħol fuq il-film f’Imġarr ix-Xini u flimkien mal-Kummissarju Ogħli għar-refugjati Antonio Guterres żaret iċ-ċentri tal-operat tal-Forzi Armati u appellat id-dinja biex tieħu azzjoni f’waqtha biex twaqqaf il-kriżi umanitarja partikolarment fil-Mediterran. Angelina Jolie żaret iċ-ċentru tal-operat tal-Forzi Armati fil-barracks ta’ Ħal Luqa minfejn jiġu kkordinati l-operazzjonijiet kollha ta’ tiftix u salvataġġ fl-ibħra territorjali Maltin. Liebsa l-iswed, kif ħafna drabi tilbes fl-irwol ta’ mibgħut speċjali, Angelina Jolie ngħatat spjega kif is-suldati Maltin jikkordinaw il-ħidmiet ta’ salvataġġ. Jolie imbagħad żaret l-iskwadra tal-ajru waqt li kienet għaddejja l-ħidma ta’ salvataġġ ta’ tliet immigranti x’aktarx Palestinajni li ssalvaw mill-għarqa. Jolie u Guterres tkellmu mal-immigranti salvati u appellaw lil pajjiżi kollha tal-Unjoni Ewropea biex iżidu l-impenn tagħhom ħalli jonqsu t-taġedji tal-immigranti. Angelina Jolie telgħet ukoll fuq il-Patrol Boat P52, l-istess lanċa li fl-aħħar snin salvat għexirien ta’ immigranti li kienu f’diffikultà bejn sema u ilma. L-attriċi appellat lill-awtoritajiet dinjin biex isolvu l-għeruq tal-konflitti fid-dinja li qed iwasslu biex eluf kbar ta’ nies jaħarbu darhom u jissugraw ħajjithom biex isibu refuġju f’pajjiżi oħra.  Lill hinn mill-cameras, Angelina Jolie iltaqgħet ma’ familja Sirjana li salvat minn traġedja fuq il-baħar f’Ottubru li għadda. Jolie qalet li d-dinja trid tistenbah quddiem din il-kriżi kbira li għadha tippersisti b’aktar imwiet fl-ibħra ħdejn l-Eġittu u l-Libja.  Waqt iż-żjara ta’ Jolie għand il-Forżi Armati, qrib tal-Libja għerqet dagħjsa oħra b’250 ruħ fuqha. Kelliem għall-Armata Libjana hu kwotat jgħid salvaw 26 ruħ biss. L-UNHCR qalet li dis-sena biss qasmu l-Mediterran lejn l-Ewropa 130,000 ruħ, id-doppju tas-sena li għaddiet. L-Italja waħidha laqgħet 118,000 ruħ. Il-Kummissarju Ogħli għar-Refuġjati Gutterras appella għal miżuri li jgħinu lil dawk li jaħarbu l-kunlittt f’pajjiżhom ħalli ma jkollhomx għalfejn jaqsmu l-Mediterran bid-dagħjsa.